Okresná prokuratúra Zvolen 
Trhová 7, 960 19 Zvolen 1

Číslo: 2 Pv 398/15/6611	Zvolen, 19.11.2015 
EEČ : 2-51-137-2015

U Z N E S E N I E

Trestná vec:	obv. XXXXX 
Trestný čin:	Prečin Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Zvolen

Podľa § 216 odsek 1 Trestného poriadku podmienečne zastavujem trestné stíhanie  obvineného:
1. XXXXX, rodné číslo: XXXXX 
	dátum narodenia: XXXXX 
	miesto narodenia: XXXXX  
	trvalé bydlisko: XXXXX 52/9 XXXXX 
	väzba: nie  
ktorý je stíhaný pre trestný čin:
- Prečin Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  
na tom skutkovom základe že:
dňa 05.08.2015 v čase o 15.33 h v meste Zvolen, okres Zvolen v obchodnom dome spoločnosti Metro Cash & Carry SR s. r. o. na adrese Stráž 17 si vzal z bankomatu spoločnosti Slovenská sporiteľňa a.s. finančnú hotovosť vo výške 300 €, ktorú v priehradke na vydávanie peňazí zabudol XXXXX, nar. XXXXX, bytom Závadka nad Hronom, XXXXX a túto skutočnosť neoznámil ani banke, ani poškodenému, čím XXXXX spôsobil škodu vo výške 300 €.  
 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne:
1. XXXXX, dátum narodenia: XXXXX  
	12 mesiacov

Odôvodnenie: 
Uznesením povereného príslušníka OO PZ Zvolen sp. zn. ORP-814/ZV-ZV-15 zo dňa 05.08.2015 bolo začaté trestné stíhanie a následne dňa 21.10.2015 vznesené obvinenie XXXXX, nar. XXXXX pre prečin zatajenia veci podľa § 236 ods. 1 Tr. zákona na horeuvedenom skutkovom základe. 

	Dňa 16.11.2015 mi poverený príslušník predložil spis spolu s návrhom na podanie obžaloby na obvineného. 

	Obvinený  uviedol, že skutok kladený mu za vinu je pravdivý, nakoľko naozaj v predmetný deň pristúpil k bankomatu spoločnosti Slovenská sporiteľňa a. s. a našiel v priehradke na vydávanie peňazí hotovosť 300 €. Tieto peniaze chcel osobe, ktorá ich tam nechala, vrátiť, avšak si uvedomil, že na informáciách obchodného domu Metro mu nepomôžu a ani na samotnom bankomate nebola infolinka. Preto hotovosť zobral so sebou s tým, že pôjde do banky a tam peniaze vráti. Peniaze uložil za clonítko vo svojom vozidle a zabudol na ne, pretože následne  cestoval pracovne opakovane do cudziny. Tieto peniaze v aute zostali až do jeho prvého výsluchu realizovaného dňa 14.10.2015. Uviedol, že mu je konania ľúto, všetko vzniklo jeho roztržitosťou. Žije slušným životom a aj predmetné peniaze poškodenému osobne vrátil. 

	Poškodený XXXXX uviedol, že dňa 05.08.2015 zadal v bankomate v obchodnom dome Metro vo Zvolene výber hotovosti 300 €, pričom si až na ceste do Banskej Bystrice v aute uvedomil, že peniaze v skutočnosti u seba nemá. Napadlo mu, že peniaze v bankomate zabudol, alebo  mu peniaze bankomat vôbec nevydal. Vrátil sa do obchodného domu, ale peniaze už v bankomate neboli. Následne zavolal na infocentrum banky, pričom ho odporučili na políciu. Je pravdou, že obvinený XXXXX za ním dňa 04.11.2015 prišiel osobne do miesta bydliska, priznal sa, že zobral peniaze, ale tieto zabudol vrátiť a peniaze mu v hotovosti dal do ruky. 

	Do spisu boli zabezpečené správy spoločnosti Metro Cash & Carry SR s. r. o., Slovenská sporiteľňa a. s. a Tatrabanka a. s.. 

	Obvinený nemá záznam v registri trestov a od roku 2012 ani v evidencii priestupkov.	

Po preskúmaní spisového materiálu som zistila, že v predmetnej veci sa koná o trestnom čine, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený bol náležite poučený podľa § 216 Tr. poriadku, s týmto postupom súhlasil a k spáchaniu skutku sa priznal, aj ho oľutoval. Podľa vyjadrenia poškodeného škoda spôsobená prejednávaným skutkom bola plne uhradená. 

Vzhľadom na osobné pomery obvineného, jeho doterajší život, ako aj  s poukazom na okolnosti prípadu a úhradu spôsobenej škody som dospela k záveru, že podmienečné zastavenie trestného stíhania obvineného so skúšobnou dobou v trvaní 12 mesiacov možno považovať za dostačujúce. Obvinený je povinný v priebehu skúšobnej doby viesť riadny život, inak prokurátor rozhodne, a to aj počas skúšobnej doby, že sa v trestnom stíhaní bude pokračovať.

	Preto som rozhodla tak, ako je to uvedené vo výrokovej časti tohto rozhodnutia.

   
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 
	JUDr. Andrea Karkalíková 
	 prokurátorka